ભારતમાં કેવી રીતે વિમાનો બનશે, ટેક્નોલૉજી ટ્રાન્સફર કેવી રીતે થશે તેની ચર્ચા ચાલતી રહી. તેમાં બીજા બે વર્ષ નીકળી ગયા. માર્ચ 2014માં હિન્દુસ્તાન એરૉનોટિક્સ લિ. અને ડેસોં કંપની વચ્ચે કરાર થયા હતા. તેના બે જ મહિનામાં સરકાર બદલાઇ ગઇ. બધું જ નક્કી હોવા છતાં સહિસિક્કા બાકી હતા એટલે સોદો હજી લટકતો જ હતો. ભાજપની આગેવાની હેઠળની એનડીએ સરકારે હવે આમ તો સહિસિક્કા જ કરવાના હતા. પરંતુ નવી સરકાર હોવાથી તેણે પોતાની રીતે સોદાનું અવલોનક ફરીથી કર્યું હશે. એનડીએ સરકાર આ વિશે શું કરવા માગે છે તેની કોઈ સ્પષ્ટતાઓ કરવામાં આવી નહોતી. દરમિયાન એપ્રિલ 2015માં નરેન્દ્ર મોદી ફ્રાન્સની મુલાકાતે જવાના હતા. તે વખતે પણ રાફેલ ડિલ થશે કે કેમ તેની સ્પષ્ટતા નહોતી – હા પણ નહોતી અને ના પણ નહોતી. તેથી આ મુલાકાત દરમિયાન આખરે જાહેરાત થઈ કે બંને દેશો આ ડિલ કરશે ત્યારે વધારે નવાઈ આમ તો લાગવી જોઈએ નહિ.